Virallinen lehti nro C 043 , 20/02/1995 s. 0086



B4-0048, 0069, 0092, 0101 ja 0108/95 Päätöslauselma ihmisoikeustilanteesta Vietnamissa Euroopan parlamentti, A. todeten, että vaikka vuoden 1992 perustuslaissa uskon ja uskonnon vapaus on ulotettu koskemaan kaikkia Vietnamin kansalaisia, Vietnamin hallituksen politiikka vuodesta 1982 lähtien on ollut antaa tukea ja tunnustusta Vietnamin buddhalaiselle kirkolle (perustettu vuonna 1981) ja samalla jättää ulkopuolelle muut buddhalaiset lahkot, B. ollen tietoinen siitä, että Yhdistynyt buddhalainen kirkko (perustettu vuonna 1951 ja joka 1960-luvulla oli ollut mukana protestoimassa Etelä- Vietnamin hallitusta vastaan) on julkisesti käynyt kampanjaa tätä yhden buddhalaiskirkon järjestelmää vastaan, C. ollen huolestunut siitä, että edellisen seurauksena lukuisia Yhdistyneen buddhalaiskirkon munkkeja (Thich Tri Tuu, Thich Hai Tang, Thich Hai Chanh, Thich Hai Thinh, Thich Han Duc ja Thich Thien Tho) rangaistiin vuonna 1993 julkisen järjestyksen häirinnästä. Tätä rangaistusta edelsivät oikeudenkäynnit, joiden kulku oli Amnesty Internationalin mukaan tietyissä tapauksissa kyseenalainen, D. ollen huolestunut lisäksi siitä, että useat munkit ja muut Yhdistyneen buddhalaiskirkon huomattavat henkilöt (Thich Long Tri, Pham Van Xua (Nhat Thuong), Thich Tri Luc ja Nguyen Thi Em (Dong Ngoc), Thich Khong Tanh ja Thich Nhat Ran) pidätettiin marraskuussa 1994, kun he olivat järjestämässä (Teksasin Houstonissa pidetyn Yhdistyneen buddhalaiskirkon kokouksen rahoittamaa) avustustyötä ilman viranomaisten lupaa lokakuussa 1994 tapahtuneiden Mekong Deltan tulvien jälkeen, vaikka he olivat tehneet aikaisemmin paikallisesti rahoitettua avustustyötä viranomaisten puuttumatta asiaan, E. ollen huolestunut siitä, että Yhdistyneen buddhalaiskirkon johtaja (joka oli ollut pidätettynä Hoi Phuoc Pagodassa Ouang Ngaissa vuodesta 1992 lähtien) ja hänen varamiehensä, Thich Quang Do, pidätettiin myös 29. joulukuuta 1994 ja 4. tammikuuta 1995 heidän vastustettua näitä pidätyksiä marraskuussa 1994, F. ollen huolestunut siitä, että Amnesty Internationalin raporttien mukaan Vietnamissa on yhä vangittuna yli 60 poliittista vankia, joista 38 on mielipidevankeina ainoastaan uskontonsa vuoksi, G. ottaen huomioon, että ihmisoikeuksien kunnioitus muodostaa Euroopan unionin kehitys- ja talousyhteistyöpolitiikan oleellisen osan, Euroopan parlamentti, 1. Katsoo, että Vietnamin hallituksen politiikka Yhdistynyttä buddhalaiskirkkoa vastaan on ristiriidassa sen yleisen poliittisen uudistusohjelman kanssa; 2. Toteaa, että Vietnamin viranomaiset ovat kohdelleet huonosti myös eräitä muiden uskonnollisten ryhmien edustajia, kuten myös useita kirjailijoita, taiteilijoita ja älymystön edustajia, kun näitä on pidetty uhkana kansalliselle yhtenäisyydelle tai yleiselle järjestykselle; tässä yhteydessä tulee huomata Duong Thu Huongin tapaus; 3. Toivoo, että Vietnamin viranomaiset muuttavat pian asenteensa liberaalimmaksi ja suvaitsevammaksi sisäiseen turvallisuuteen liittyvissä asioissa; 4. Suhtautuu myönteisesti Vietnamin hallituksen päätökseen hyväksyä normaali ihmisoikeuslauseke yhteistyösopimukseen, josta parhaillaan neuvotellaan Euroopan yhteisön kanssa; 5. Pyytää neuvostoa ja komissiota ottamaan esille ihmisoikeuskysymykset Vietnamin viranomaisten kanssa; 6. Pyytää Vietnamin hallitusta vapauttamaan kaikki Vietnamin Yhdistyneen buddhalaiskirkon virkailijat ja jäsenet, joita pidetään vangittuina ilman oikeudenkäyntiä, koska he ovat ilmaisseet ja harjoittaneet väkivallattomalla tavalla uskonnollista vakaumustaan; 7. Pyytää puhemiestään välittämään tämän päätöslauselman neuvostolle, komissiolle ja Vietnamin hallitukselle.